b'\n_START_ARTICLE_\nDilaridae\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (forvingens lengde 3\xe2\x80\x9322\xc2\xa0mm), spinkle nettvinger med store, rundede vinger. De ligner mye p\xc3\xa5 Hemerobiidae men kan kjennes p\xc3\xa5 at hodet har noen markerte kn\xc3\xb8ler som ligner p\xc3\xa5 punkt\xc3\xb8yne (ocelli), p\xc3\xa5 at hannen har kamformede antenner og p\xc3\xa5 at hunnen har et langt, tynt, krumt eggleggingsr\xc3\xb8r (ovipositor). Vingene er avrundede, noe h\xc3\xa5rete og flekkete, Hver vinge har en gjennomg\xc3\xa5ende lengde\xc3\xa5re langs forkanten, foran denne tallrike, korte, skr\xc3\xa5, ugreinede tverr-\xc3\xa5rer som g\xc3\xa5r til forkanten.\n_START_SECTION_\nLevevis\n_START_PARAGRAPH_\nLite er kjent om biologien til denne familien. Larvene til slekten Nallachius er knyttet til gamle tr\xc3\xa6r, mens slekten Dilar har larver p\xc3\xa5 bakken eller under bark, mest i skog. Man vet ikke hva de spiser, men de synes \xc3\xa5 stille ganske strenge krav til livsmilj\xc3\xb8et. Mest trolig lever larvene \xc3\xa5 sm\xc3\xa5, tynnskallede leddyr. Eggene er avlange uten stilk. Utviklingen tar trolig ett \xc3\xa5r._NEWLINE_De voksne flyr i skumringen, mest p\xc3\xa5 steder med frodig vegetasjon.\n_START_SECTION_\nUtbredelse\n_START_PARAGRAPH_\nFamilien er utbredt i varme og varm-tempererte omr\xc3\xa5der i alle verdensdeler bortsett fra Australia. De to underfamiliene deler verden mellom seg: Dilarinae finnes bare i den gamle verden, Nallachiinae utelukkende i den nye verden bortsett fra \xc3\xa9n art i S\xc3\xb8r-Afrika._NEWLINE_I Europa forekommer ti arter av slekten Dilar i S\xc3\xb8r-Europa nord til Frankrike og Ukraina._NEWLINE_Seks av de europeiske artene lever p\xc3\xa5 Den iberiske halv\xc3\xb8y.'